
Arvamuse esitamine rahandusministri määruse 
„krediiditeaberegistri põhimäärus“ eelnõu kohta

Lugupeetud Jürgen Ligi!

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust rahandusministri määruse „Krediiditeaberegistri põhimäärus“ eelnõu kohta. Oleme eelnõuga tutvunud ning esitame järgnevalt Kaubanduskoja seisukoha. 

1. Intsidentide ja rikkumiste klassifikatsioon
Eelnõu § 5 p 7 kohaselt registripidaja vastutab teenuseintsidentide käsitlemise ja lahendamise eest ning tagab tehnilise toe toimimise. Eelnõu § 1 p 9 kohaselt registripidaja teavitab vastutavat töötlejat teenuseintsidentidest ning registris andmete töötlemisel avastatud rikkest ja rikkumistest viivitamata ning võtab otsekohe tarvitusele kõik vajalikud abinõud intsidendi lahendamiseks, rikke kõrvaldamiseks või rikkumise lõpetamiseks ning eelnõu § 1 p 11 kohaselt registripidaja teavitab registris või sellega seotud teenustes rikke esinemise korral viivitamata krediiditeabe andjaid ja registriga liidestatud andmesaajaid rikke olemusest ja rikke kõrvaldamise võimalikust tähtajast. Seega eelnõu § 5 punktid 7, 9 ja 11 ning seletuskirja selgitused lehekülgedel 6-7 kirjeldavad üldist intsidendi- ja rikketeavitust.
Samas ei erista need sisuliselt erinevaid juhtumeid, nagu näiteks tehniline rike, küberturvalisuse seaduse (KÜTS) kohane küberintsident ning isikuandmete kaitse üldmääruse (IKÜM) kohane isikuandmetega seotud rikkumine. Samuti ei ole eristatud nende juhtumite teavitamise eri adressaate ega tähtaegu. Ehkki eelnõu seletuskirja uude versiooni (lk 7) on lisatud märkus, et üks sündmus võib kuuluda mitmesse liiki, siis leiame, et praktikas võib selline üldine käsitlus tekitada selgusetust ja õiguslikku ebamäärasust kohaldatavate menetlus- ja teavitamisnõuete täitmisel. Ettevõtjate ja turuosaliste jaoks on oluline, et teavitamise kord ja vastutusjaotus oleksid üheselt selged ja kriteeriumid kooskõlastatud.   
Kaubanduskoja ettepanek:
Tagada, et tehniliste rikete, küberintsidentide ja isikuandmetega seotud rikkumiste klassifikatsioon ning neile vastavad teavitamise adressaadid, tähtajad ja vastutusjaotus oleks üheselt fikseeritud seletuskirjas või tehnilises dokumentatsioonis.

2. Viite parandamine seletuskirjas
Seletuskirja leheküljel 15 viidatakse määruse § 7 lg 1 p-dele 12 ja 13, kuid eelnõus asuvad kõnealused andmeväljad § 6 lg 1 p-des 12 ja 13. 
Kaubanduskoja ettepanek: 
Parandada seletuskirja leheküljel 15 sisalduv viide vastavalt eelnõu tegelikule paragrahvide numeratsioonile. 

